31 ነሓሰ 2017 መግለጺ ስእሊ, ካብቲ ዝፍጠር ዕድል ስራሕ 30% ንስደተኛታት እዩ ብኣሽሓት ዝቑፀሩ መናእሰይ ኤርትራ፡ ዝሓሸ ህይወት ከናድዩ ናብ ኣውሮፓ ይጓዓዙ። ካብቲ ንኤውሮጳ ዝገብሩዎ ዘይሕጋዊ ስደት ንምህዳእ፡ተዕቚቦሙላ ኣብዘለዉ ጎረቤት ሃገር ኢትዮጵያ፡ናይ ስራሕ ዕድል ንኺፍጠረሎም መደብ ተታሒዙ ኣሎ። "ክንሰግር ኢና ዝብል እምነት ኣይነበረንን፡ ኣብዚ ምስበፃሕና ግን ቀሲነ'' ይብል ወዲ 19 ዓመት ኤርትራዊ ስደተኛ ሰላማ (ሽሙ ተቐይሩ እዩ)። ምስ መሓዝኡ ኣቢሮ ናብ ኢትዮጵያ ንምብፃሕ ክልተ መዓልቲ እዩ ወሲዱሎም። ጉዕዞኦም ብዘይ መግቢን መስተን ነይሩ። ኣብ ከባቢ ዶብ ክልቲኤን ሃገራት እንትበፅሑ ካብ ወተሃደራት ሃገሮም ከምዝተተኮሰሎም ይሕብሩ። ''ካብ ሃገርና ክንወፅእ ዝመረፅና፡ ሃገራዊ ኣገልግሎት ክንፍጽም ስለዝተገደድናን ኣብ ውሽጢ ሃገር ስለእንህደንን እዩ። ብወተሃደራት ኤረትራ ከይንረአ ብዱር እናተሓባእና ኢና መፂእና'' ይብል ሰላማ። ዶብ ሰጊሮም ናብ ኢትዮጵያ ካብ ዝኣተዉ፡ ዳርጋ እቶም መብዛሕትኦም ጉዕዞኦም ናብ ሱዳን ብምቕፃል ናብ ሊብያ ይሰግሩ። ብኡ ኣቢሎም ድማ ናብ ኣውእሮፓ ምስጋር እዩ ድሌቶም። ገሊኦም ኣብ ኢትዮጵያ ንምፅናሕ ይውስኑ። ንባሕሪ ሜደተራንያን ናብ ኣውሮፓ መስገሪ ይጥቀሙሉ። ጉዕዞኦም ብሰንኪ ብኣሽሓት ዶላራት ዝግመት ወፃኢታትን ዝተሓላለኸ ተግባራት ዘይሕጋውያን ኣሰጋገርትን ብፈተና ዝተኸበ ይኸውን። መግለጺ ስእሊ, ው.ሕ.መ ናብ ኣውሮፓ ዝግበር ዘይሕጋዊ ጉዕዞ ብሓደጋትት ዝተሓፀረ ምዃኑ ንምግንዛብ ምንቅስቓስ ጀሚሩሎ ኣብዚ ዓመት ጥራሕ ባሕሪ ንምስጋር ፈተነ እንትገብሩ ህይወቶም ዝሰኣኑ ዜጋታት ቁፅሮም 2500 ምብፅሑ ፀብፃባት ይሕብሩ። ''ካብዚ ናበይ ከም ንቕፅል ኣይፈልጥን፤ ካብ ኤርትራ ንፈለማ እዋን ኢና ወፂና። ምናልት ኣብዚ ስራሕ ንረክብ'ሞ ሃዲእና ንነብር ንኸውን'' ይብል ኢብሮ ተወላዲ ኩናማ። እንተዘይኮይኑ ድማ ምናልባት ናብ ኣውሮፓ ከምዝፍትኑ ሓሳብ ይገልፅ። ''ንኣውሮፓ ግና ትፈልጥዋ'ዶ ትኾኑ?''
